Abantu Makhaza Sebedlela Evalweni Ngokwenzakala eSouth Africa
Sokulokwesabela ukuthi umnotho wakweleSouth Africa ungagugudeka kakhulu kulandela ukwanda kwamathuba okuthi uMongameli Jacob Zuma etheswe amacala kanye lenkinga ebhekane lomphathintambo wezemali uMnu. Pravin Gordhan.
JOHANNESBURG — Sokulokwesabela ukuthi umnotho wakweleSouth Africa ungagugudeka kakhulu kulandela ukwanda kwamathuba okuthi uMongameli Jacob Zuma etheswe amacala kanye lokwetheswa icala lenkohlakalo kukamphathintambo wezemali uMnumnzana Pravin Gordhan. Abakwamanye amazwe lezizalwane zakwele South Africa bathi sebedlela evalweni. Ngesikhathi ngoLwesibili inhlanganiso yabatshutshisi iveza ugwalo olwazisa uMnu. Gordhan ukuthi wetheswa amacala enkohlakalo, iRand lakwele South Africa liwe ngokwedlula okuthathu ekhulwini kwatshabalala amarandi angamabillion angamatshumi amahlanu emkambo wezokuthengiselana. Abatshutshisi bathi uGordhan wenza inkohlakalo le ngesikhathi evuma ukuthi esinye isiphathamandla sewofisi yezomthelo sithole imali ye pentsheni qede lapho wabuya waqatshwa kulowo msebenzi ayephume kuwo. Kodwa inengi lezizalwane zakweleSouth Africa zithi lelo liqhinga lingamongameli Zuma lokukhupha uGordhan esikhundleni ngesizatho sokuthi uyala ukuthi batshaphaze imali yelizwe mahlayana. UNkosikazi Judith February, ingcwethi yendaba zombosazwe uthe, “uPravin Gordhan logatsha lwakhe lwezemali yibo asebengumgoqo owenqabela uhulumende kaZuma ukuthi enze inkohlakalo. UPravin Gordhan usebonakala njengomuntu ophazamisa amacebo kaZuma. Lo usengumongameli osevuke eseganga, njalo esenza konke akwenelisayo ukuvikela izifiso zakhe hatshi ezelizwe.” Lolu akusilo lodwa udubo olubhekane loZuma. Umthethwandaba wesisekelo sombuso usanda kwala ukulalela isicelo sakhe sokuphikisana lesinqumo esithi aphinde njalo etheswe amacala edlula amakhulu ayisikhombisa enkohlakalo. NgoLwesithathu umthethwandaba weSupreme Court ucine uvumile ukuthi amaqwetha kaZuma aze emthethwandaba ukuzochaza ukuthi kungani efuna imvumo yokuphikisana lalesi sinqumo. La amacala agoqela ukufumbathiswa lokuthola imali ngendlela ezingekho emthethweni okubikwa kwenziwa nguZuma engakabi ngumongameli. Kolunye udaba umvikeli womphakathi ngolweSihlanu ukhangelelwe ukwethula umbiko wakhe ozavela ukuthi umongameli Zuma lelizwe besebethunjiwe yini na yimuli enothileyo eyakoGupta. Lokhu kulandela ubufakazi beziphathamandla ezithile obukhombisa ukuthi imuli yakoGuptale yiyo ebisikhetha abaphathintambo okungumsebenzi okufanele wenziwe nguMongameli Zuma. Lezike yizinto esezitshiye izizalwane zakwele South Africa zisesabela ukuthi umnotho ungahle ulale ngogedla. Leyinto esitshiye labakwamanye amazwe beqhaqhazela inengi labo elize kuleli bezodinga amadlelo aluhlaza la okukhanya eseseduze lokutshabalala. Isizalwane seZimbabwe, uMnu. Dumisani Nleya, uthi lokhu okwenziwa yiziphathamandla zakweleSouth Africa kufana lokudlala ngegejo kuziliwe. “Ukubotshwa kukaPravin Gordhan kuzalimaza kakhulu umnotho wakweleSouth Africa ngoba isikhathi abakwenze ngaso, ngesilungu sithi its ill-timed ngoba bakwenze ngesikhathi amaratings aweSouth Africa awe credit kusamele abonwe noma ayehliswa kumbe ahlala enjalo.” Ingcitshi zezomnotho zithi nxa uZuma lomphathintambo wogatsha lwezemali bengetheswa amacalala ababhekane lawo, lokhu kuzakwenza ukuthi eleSouth Africa lifakwe kuhlandla lokuthi sekuyingozi ukuqhuba ibhizimusi kulo. Lokhu kuzabe sekusitsho ukuthi amankampani amanye amazwe akuleli azavala abuyele kubo kungabi khona amanye azosungula amabhizimusi. Le yinto ezaguqisa umnotho welizwe ngamadolo izigidi zabantu zilahlekelwe yimisebenzi.